
                             ΔΕΛΤΙΟ ΤΥΠΟΥ     

Ο Δήμαρχος και η Δημοτική Αρχή Λευκάδας ανακοινώνουν την έκδοση της Πρόσκλησης ΙΟΝ73 (ΑΔΑ 9ΡΘΧ7ΛΕ‑7ΞΥ) από την Περιφέρεια Ιονίων Νήσων, στο πλαίσιο του Προγράμματος «Ιόνια Νησιά» 2021‑2027 και της εγκεκριμένης Στρατηγικής Βιώσιμης Αστικής Ανάπτυξης Λευκάδας.

Η ενεργοποίηση της πρόσκλησης δεν αποτελεί μια τυπική διοικητική εξέλιξη, αλλά το αποτέλεσμα μιας επίμονης και στοχευμένης προσπάθειας του Δημάρχου και της Δημοτικής Αρχής, να διασφαλίσουν ότι η Λευκάδα θα λάβει τους πόρους που δικαιούται. Με συνεχείς παρεμβάσεις, τεκμηριωμένες εισηγήσεις και διαρκή πίεση προς τους αρμόδιους φορείς, ο Δήμαρχος Λευκάδας πέτυχε την άμεση προώθηση και έκδοση της πρόσκλησης, ανοίγοντας το δρόμο για σημαντικές παρεμβάσεις στην πόλη.

Η πρόσκληση ενεργοποιεί ένα χρηματοδοτικό πλαίσιο συνολικής δημόσιας δαπάνης 17.285.000 €, με δυνατότητα ένταξης έως το 120% του ποσού, επιτρέποντας την αξιοποίηση κρίσιμων πόρων για έργα που αναβαθμίζουν την καθημερινότητα, ενισχύουν την αστική ανθεκτικότητα, προωθούν την ψηφιακή μετάβαση, ενδυναμώνουν την τοπική οικονομία και αναδεικνύουν την πολιτιστική ταυτότητα της Λευκάδας. Η πόλη αποκτά πλέον ένα ισχυρό εργαλείο χρηματοδότησης, αποτέλεσμα της συστηματικής δουλειάς και της πολιτικής διεκδίκησης του Δημάρχου και της Δημοτικής Αρχής.

Η Δημοτική Αρχή προχωρά άμεσα στην προετοιμασία των προτάσεων, αξιοποιώντας πλήρως τις δυνατότητες της πρόσκλησης. Με στοχευμένες παρεμβάσεις και ώριμο σχεδιασμό, η Δημοτικής Αρχή συνεχίζει να διεκδικεί, να εξασφαλίζει πόρους και να υλοποιεί έργα που αλλάζουν την εικόνα της πόλης και ενισχύουν την ποιότητα ζωής των κατοίκων. Η έκδοση της πρόσκλησης αποτελεί μια ακόμη επιβεβαίωση ότι η Λευκάδα δεν περιμένει τις εξελίξεις – τις προκαλεί.

